Mandag eftermiddag klokken 17.18 måtte Nordjyllands Beredskab rykke ud til en markbrand på Lyshøjvej ved Skjellerup lidt øst for Hobro. Her havde en gnist fra en mejetærsker, der var i gang med at høste på marken, antændt det større strå. Og med en knastør mark og en frisk vind bredte ilden sig hurtigt, fortæller indsatsleder Allan Frisk. - Vi var hurtige til at få ilden bremset ved vejen og ved et skovstykke, så den ikke bredte sig til andre marker. Men der er vel en 8-10 hektar, der er gået til, siger Allan Frisk. Der var heldigvis ingen tilskadekomne ved branden, og mejetærskeren kunne også snart køre videre uden skrammer. - Landmændene gør virkelig, hvad de kan for at høste så brandsikkert som muligt. De holder maskinerne godt rene, så det er ikke støv, der pludselig antænder. Men der skal altså ikke mere end en enkelt sten på et skærebord til, før der opstår en gnist, og så er der ikke meget at stille op, siger indsatsleder Allan Frisk. Han og resten af mandskabet forventer, at slukningen vil være helt færdig cirka klokken 19.

Referat:
8-10 hektar mark gik mandag eftermiddag og aften op i røg ved en markbrand lidt uden for Hobro.